ममता बनर्जी के इलाके से ‘गृह संपर्क अभियान’ शुरू करेंगे जेपी नड्डा
भाजपा अध्यक्ष जगत प्रकाश नड्डा पश्चिम बंगाल विधानसभा चुनाव के मद्देनजर बुधवार को कोलकाता के कालीघाट इलाके से ‘गृह संपर्क अभियान’ की शुरुआत करेंगे। गौरतलब है कि कालीघाट इलाके में ही मुख्यमंत्री ममता बनर्जी का आवास है।
कोलकाता: भाजपा अध्यक्ष जगत प्रकाश नड्डा पश्चिम बंगाल विधानसभा चुनाव के मद्देनजर बुधवार को कोलकाता के कालीघाट इलाके से ‘गृह संपर्क अभियान’ की शुरुआत करेंगे। गौरतलब है कि कालीघाट इलाके में ही मुख्यमंत्री ममता बनर्जी का आवास है। राज्य के दो दिवसीय दौरे पर यहां आए नड्डा हेस्टिंग्स में चुनाव नियंत्रण कक्ष और नौ जिलों में पार्टी मुख्यालयों का ऑनलाइन उद्घाटन करेंगे। नड्डा ‘गृह संपर्क अभियान’ के तहत मुख्यमंत्री बनर्जी के आवास के आसपास के इलाकों में, गिरीश मुखर्जी रोड पर स्थित घरों में जाकर लोगों से मुकालात करेंगे। लोगों से घर-घर जाकर मिलने का यह कार्यक्रम भाजपा के ‘और नहीं अन्याय’ अभियान का हिस्सा है। पार्टी के एक वरिष्ठ नेता ने बताया कि भाजपा अध्यक्ष कालीघाट मंदिर में पूजा भी करेंगे। वह राज्य भाजपा के नेताओं की एक बैठक की अध्यक्षता करेंगे। इसमें पार्टी के राष्ट्रीय महासचिव कैलाश विजयवर्गीय और उपाध्यक्ष मुकुल रॉय भी हिस्सा लेंगे। नड्डा बृहस्पतिवार को डायमंड हार्बर लोकसभा क्षेत्र का दौरा भी करेंगे। यह तृणमूल कांग्रेस के सांसद और ममता बनर्जी के भतीजे अभिषेक बनर्जी का क्षेत्र है। 